**Р Е Ш Е Н И Е № ВР-49-ПР/2023 г.**

**за преценяване на необходимостта от извършване на оценка на въздействието върху околната среда**

На основание чл. 93, ал. 3 и ал. 6 от Закона за опазване на околната среда (ЗООС), чл. 7, ал. 1 и чл. 8, ал. 1 от *Наредба за условията и реда за извършване на оценка на въздействието върху околната среда* (Наредбата за ОВОС) чл. 31, ал. 4 и ал. 6 от *Закона за биологичното разнообразие* (ЗБР), чл. 40, ал. 4 от *Наредба за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), представена писмена документация от възложителя по Приложение № 2 към чл. 6 от Наредбата за ОВОС и по чл.10, ал. 1 и 2 от Наредбата за ОС и становища от специализирани ведомства

**Р Е Ш И Х**

**да не се извършва** оценка на въздействие върху околната среда за инвестиционно предложение: „Водопонизителна система на 70 ха – част от крайречна тераса на с. Хайредин, област Враца – актуализация“ с възложител община Хайредин, област Враца, което **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони,

**възложител:** община Хайредин, ЕИК: 000193551

**седалище:** ул. „Георги Димитров“ № 135, с. Хайредин, община Хайредин, област Враца

**Кратко описание на инвестиционното предложение (ИП):**

ИП предвижда изграждане на водопонизителна система, която да повдигне нивото на подпочвените води, да ги отвежда и предотврати неблагоприятното им въздействие в района на с. Хайредин.

Обектът се изгражда в крайречната тераса на с. Хайредин на площ от 70 ха. и обхваща терен заключен между коритото на р. Огоста, моста за с. Манастирище, улица „Христо Ботев“ и северния край на регулацията. Включва следните квартали според регулационния план на с. Хайредин: КВ с № 15, 17, 18, 45, 46, 47, 48, 50, 51, 52, 53, 57, 58, 59, 60, 62, 63, 64, 65, 66, 67, 87 и 89. Не се засягат частни имоти. Всички имоти са собственост на Община Хайредин.

Основното в проекта за реализация на ИП е полагане на дренажни клонове по уличната мрежа в района с високи подпочвени води. В съответствие с направените проучвания е приета дълбочина на понижаване на подпочвените води на 2.00 до 2.20 м,

Предвижда се дълбочината на поставяне на дренажните тръби да е 2.50-3.00 м от повърхността. Поставят се по основната улична мрежа в района. Обратния филтър се изпълнява при ширина на изкопа 1.10-1.15 м. Дренажите се изпълняват от оребрени тръби РЕ Ф200 и Ф315мм/6мм/360g, SN4.

Проектирани са участъкови събиратели по второстепенните улици, които заустват в три броя групови събиратели. Груповите събиратели се събират в ревизионна шахта (РШ) и от там, чрез отвеждащ канал, събраната подпочвена вода се зауства на около 30 метра под бетоновия яз на МВЕЦ „ Елена“.

На участъковите и групови събиратели са проектирани ревизионни шахти през различни разстояния. Шахтите са височина от 2.50 м до 3.50 м. Изпълняват се така, че капака на шахтата да съвпада със съществуващата настилка. Ревизионните шахти са кръгли с диаметър от 800 мм. Разполагането на дренажите става на 1.00 м от края на настилката, на срещуположния край на водопроводната мрежа изградена на съответната улица.

След като се съберат подпочвените води в РШ 1-27 е проектиран отвеждащ канал. Канала е проектиран като обикновен безнапорен водопровод. Ще се изпълнява от ПЕ с Ф 400 мм. Проектирани са 22 броя шахти с Ф 1000 и дълбочина 2.50 до 3.60 м. Трасето на канала е проектирано по средата на главни селскостопански пътища. Същите са с ширина от 6.00 м, и сервитута не засяга частни имоти. Каналът преминава по следните имоти съгласно КВС на с. Хайредин: ПИ № 77102.0.754 и ПИ № 77102.0.722.

Инвестиционното предложение не е свързано с необходимост от изграждане на нова техническа инфраструктура.

Реализацията на ИП не е свързана с отделяне на вредни емисии в атмосферния въздух.

Към проекта е изготвен план за управление на строителните отпадъци. Формираните строителните отпадъци ще бъдат складирани в контейнер и ще се извозват периодично с контейнеровоз на определено за това място на площадката, след което ще бъдат депонирани във вече готовите клетки за съответните отпадъци.

По време на реализацията на ИП не се предвижда използването на природни ресурси.

Не се очаква емитиране на опасни и/или приоритетно опасни вещества.

По време на изграждането на обекта няма да се генерират отпадъчни води.

ИП не е свързано с наличие на площадката на опасни химични вещества, попадащи в обхвата на Приложение № 3 на ЗООС.

По представената информация е проведена консултация с Басейнова дирекция „Дунавски район“ по реда на чл. 4а от *Наредбата за ОВОС,* относно допустимостта на ИП спрямо режимите, определени в действащите планове за управление на речните басейни (ПУРБ) и плановете за управление на риска от наводнения (ПУРН). Съгласно становище на БДДР – Плевен с изх. № ПУ-01-270-(1)/25.05.2021 г., в случай, че се докаже, че реализирането на предвидените дейности в ИП няма доведе до понижаване на водното ниво в пункт за мониторинг с код BG1G0000QALMP074 от мрежата за мониторинг на количественото състояние на подземното водно тяло с код BG1G0000QAL015 или се обоснове необходимостта от реализирането на предвидените дейности (във връзка с изискванията на Закона за водите, в т. ч. разпоредбите на чл. 156е), реализирането на ИП не се очаква да окаже значително въздействие върху водите и водните екосистеми и е допустимо спрямо ПУРБ 2016 – 2021 г. и ПУРН 2016 – 2021г. в Дунавски район, при спазване на мерките посочени в т. 1.1.2 от становището и при спазване на нормативните изисквания, забрани и ограничения, описани в т.2 на становището.

Инвестиционното предложение попада в обхвата на т. 10, буква „ж“ от Приложение № 2 на ЗООС – строителство на вътрешни водни пътища, изграждане на канали и аварийни съоръжения срещу наводнения (невключени в Приложение №1). В тази връзка, съгласно чл. 93, ал. 1, т. 1 от ЗООС, инвестиционното предложение подлежи на процедура по преценяване на необходимостта от извършването на оценка на въздействието върху околната среда (ОВОС). В съответствие с чл. 93, ал. 3 от ЗООС компетентен орган за произнасяне с решение е директорът на РИОСВ - Враца.

Мястото на реализация на ИП **не засяга** защитени територии по смисъла на *Закона за защитените територии (ЗЗТ).*

Имоти с №№ 77102.300.754 с площ от 6.682 дка и 77102.130.722 с площ от 2.592 дка - селскостопански пътища, през които ще премине отвеждащия канал **попадат** на територията на защитена зона **BG0002009 "Златията"** за опазване на дивите птици, обявена със Заповед № РД-548/05.09.2008г на министъра на околната среда и водите (обн. ДВ, бр. 83/2008 г. ), изм. и доп. Заповед № РД-69/28.01.2013 г. (обн. ДВ, бр. 10/2013 г ). Останалите имоти в регулацията на населеното място не попадат в обхвата на защитени зони съгласно Закона за биологичното разнообразие.

Инвестиционното предложение попада под разпоредбите на чл. 2, ал. 1, т. 1 от *Наредбата за условията и реда за извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредбата за ОС), поради което подлежи на процедура по оценка за съвместимостта му с предмета и целите на опазване на защитените зони, по реда на чл. 31, ал. 4 във връзка с ал. 1 от ЗБР, която се провежда чрез процедурата по преценяване на необходимостта от извършване на ОВОС.

След прегледа на представената информация и документация, на основание чл. 40, ал. 3 от *Наредбата за ОС*, въз основа на критериите по чл. 16 от нея, е направена преценка за вероятната степен на отрицателно въздействие, според която инвестиционното предложение **няма вероятност** да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

При направената справка в регистъра на вековните дървета в България, се установи, че на терена няма "вековни или забележителни" дървета обявени по реда на Глава Пета от ЗБР.

В хода на процедурата са представени становища от БДДР – Плевен, РЗИ – Враца и община Хайредин, които са включени в мотивите на настоящото Решение.

**М О Т И В И**

**І. Характеристики на инвестиционното предложение:** **размер, засегната площ, мащабност, обем, взаимовръзка и кумулиране с други съществуващи и/или одобрени инвестиционни предложения; ползване на природни ресурси, земните недра, почвите, водите и биологичното разнообразие; генериране на отпадъци, замърсяване и вредно въздействие; риск от големи аварии и/или бедствия; рискове за човешкото здраве:**

1. Предмет на инвестиционното предложение е изграждане на водопонизителна система.

2. Съгласно представената информация, обектът е с площ 70 ха. и включва следните квартали, според регулационния план на с. Хайредин, КВ с № 15, 17, 18, 45, 46, 47, 48, 50, 51, 52, 53, 57, 58, 59, 60, 62, 63, 64, 65, 66, 67, 87 и 89.

3. Характерът и местоположението на ИП не предполага кумулативни въздействия с други съществуващи и/или одобрени инвестиционни предложения в района.

4. Генерираните по време на изграждането и експлоатацията на обекта отпадъци ще се управляват съгласно разпоредбите на ЗУО.

5. ИП не е свързано с водовземане от повърхностни и подземни води, както и със заустване на отпадъчни води в повърхностни водни обекти.

6. Реализирането на инвестиционното предложение не е свързано с изграждане на нова пътна инфраструктура.

7. Характерът на инвестиционното предложение не предполага възникване на риск от аварии и/или бедствия.

8. По представената информация е проведена консултация с РЗИ – Враца по реда на чл. 7, ал. 2, т. 2 от *Наредбата за ОВОС*, по отношение степента на значимост на въздействието и риска за човешкото здраве при реализацията на ИП. Получено е становище по компетентност с изх. № 10-53-1/02.08.2023 г., съгласно което реализацията на ИП няма да окаже отрицателно въздействие върху хората и тяхното здраве при изпълнение на изискванията, посочени в становището.

9. В резултат от реализацията на инвестиционното предложение не се очаква замърсяване, вредно въздействие и дискомфорт за околната среда.

10. Реализацията на ИП не е свързана с дейности и съоръжения, в които се очаква наличие на опасни химични вещества в количества над пределните прагове, съгласно Приложение №3 от ЗООС. Характерът на ИП не е свързано със съхранение и употреба на опасни химични вещества.

11. ИП не е свързано с емитиране на приоритетни и /или опасни вещества при които е възможен контакт с води.

12. Изграждането на водопонизителна система ще предотврати неблагоприятното въздействие върху сградите и растителността в района.

**ІІ. Местоположението на инвестиционното предложение:** **съществуващо и одобрено земеползване, относителното изобилие, достъпност, качеството и възстановителна способност на природните богатства; абсорбционен капацитет на природната среда; крайбрежни зони и морска околна среда; планински и горски райони; защитени със закон територии; засегнати елементи от Националната екологична мрежа; територии, свързани с инвестиционното предложение, в които нормите за качество на околната среда са нарушени или се смята, че съществува такава вероятност; гъстонаселени райони; ландшафт и обекти с историческа културна или археологическа стойност; територии и/или зони и обекти със специфичен санитарен статут или подлежащи на здравна защита:**

1. Инвестиционното предложение ще се реализира на терен заключен между коритото на р. Огоста, моста за с. Манастирище, улица „Христо Ботев“ и северния край на регулацията. Включва следните квартали според регулационния план на с. Хайредин КВ с № 15, 17, 18, 45, 46, 47, 48, 50, 51, 52, 53, 57, 58, 59, 60, 62, 63, 64, 65, 66, 67, 87 и 89.
2. Предвидените в ИП дейности не ограничават ползването на съседни имоти по предназначение.

3. Съгласно становище на БДДР – Плевен (изх. № ПУ-01-270-(1)/25.05.2021 г.):

- към настоящия момент теренът, предвиден за реализация на ИП, не попада в границите на санитарно-охранителни зони (СОЗ), определени по реда на *Наредба №3/16.10.2000 г. за условията и реда за проучване, проектиране, утвърждаване и експлоатация на санитарно-охранителни зони около водоизточниците и съоръженията за питейно-битово водоснабдяване и около водоизточниците на минерални води, използвани за лечебни, профилактични, питейни и хигиенни нужди*;

- теренът, предвиден за реализиране на ИП не попада в буферна зона (с радиус 1000м) около съоръжения за питейно-битово водоснабдяване без определена СОЗ, за които е необходимо спазване на ограничения съгласно Приложение № 1 към Националния каталог от мерки към ПУРБ.

4. На терена, където ще се реализира настоящото ИП, няма "вековни или забележителни" дървета, обявени по реда на Глава Пета от ЗБР.

5. Мястото на реализация на ИП не попада в границите на защитени територии по смисъла на *Закона за защитените територии* и в обхвата на защитени зони („Натура 2000“), съгласно *Закона за биологичното разнообразие*.

6. Инвестиционното предложение **няма вероятност** да окаже значително отрицателно въздействие върху местообитания и популации на видове птици, предмет на опазване в защитена зона BG0002009 "Златията", поради следните мотиви:

6.1. Предвид това, че повечето от имотите, предмет на ИП са в регулацията на населеното място (извън защитената зона), а двата имота, попадащи в границите на зоната са с НТП: селскостопански пътища и не представляват местообитания на видове птици, предмет на опазване, то ИП няма вероятност да доведе до отнемане на площи, значително увреждане и трансформация на местообитания, вкл. трайно влошаване на качествата на местообитанията за размножаване, хранене, укритие и/или миграция на видовете птици, предмет на опазване в защитената зона, и не води до нарушаване на биокоридорни връзки от значение за видовете. Двата пътя са с дължина 1150м и ширина 6м, засегната площ около 8 дка, което представлява незначителен процент - 0,0018% от територията на защитената зона.

6.2. Предвид естеството на обекта и това, че реализацията на ИП не е свързана с изграждане на допълнителна техническа инфраструктура, не се очакват и косвени въздействия, които да изменят трайно и необратимо съседни територии от значение за естественото функциониране на местообитанията на видовете птици, предмет на опазване в защитена зона BG0002009 "Златията".

6.3. Предвид характера на инвестиционното предложение и предвидените с него дейности, въздействието ще е локализирано и краткотрайно, и не се очаква да формира значително по степен безпокойство, което да доведе до намаляване на числеността и плътността на популациите и прогонване на видовете, предмет на опазване в защитената зона.

6.4. Предвид местоположението, вида и обема на дейностите, които не са свързани с генериране на вредни емисии и отпадъци във въздуха, водите и/или почвите няма вероятност от негативни въздействия върху структурата, функциите и природозащитните цели на защитената зона, както и от нарушаване на функционални връзки между отделни зони от мрежата "Натура 2000" и възникване на бариерен ефект.

6.5. При направената оценка на реализираните и одобрени за реализация инвестиционни предложения, планове, програми и проекти в границите на защитена зона BG0002009 "Златията", се установи, че така заявеното ИП не предполага възникване на значителен отрицателен кумулативен ефект, при реализацията му в комбинация с други ИП, планове и програми.

**ІІІ. Типа и характеристиките на потенциалното въздействие върху околната среда:** **степен и пространствен обхват на въздействието, естество на въздействието, трансграничен характер на въздействието, интензивност и комплексност на въздействието, същност, големина, вероятност за въздействие, очаквано настъпване, продължителност, честота и обратимост на въздействието; комбиниране с въздействията на други съществуващи и/или одобрени инвестиционни предложения; възможност за ефективно намаляване на въздействията:**

1. Териториалният обхват на въздействие, в резултат от извършване на дейностите предвидени с инвестиционното предложение, е ограничен и локален.

2. ИП няма връзка с други дейности в обхвата на въздействие.

3. Предвид представената информация и документация, както и получените в хода на процедурата становища от компетентните органи, реализацията на инвестиционното предложение няма да доведе до негативни въздействия върху компонентите на околната среда. Характерът на ИП не предполага използване на вредни вещества.

4. Вследствие на реализацията на ИП не се очаква отрицателно въздействие върху хората, здравето им, флората, фауната, почвите, земеползването, ландшафта, материалните активи, хидрологията и качеството на водите и биологичното разнообразие.

5. Предвид местоположението и характера на предвидената дейност, реализацията на инвестиционното предложение няма да доведе до трансгранични въздействия

**ІV. Обществения интерес към инвестиционното предложение:**

1. Съгласно изискванията на чл. 95, ал. 1 от ЗООС и чл. 4, ал. 2 от *Наредбата за ОВОС*, РИОСВ – Враца е информирала писмено кмета на община Хайредин за постъпилото уведомление за ИП и е поставено съобщение на интернет страницата на инспекцията.
2. В изпълнение разпоредбите на чл. 6, ал. 9 , т. 1 от *Наредбата за ОВОС*, информацията по Приложение № 2 към същата Наредба е оповестена на информационното табло в сградата на РИОСВ – Враца, както и на интернет страницата на инспекцията. В законоустановения срок няма постъпили писмени и устни становища сигнали, възражения и/или мнения относно инвестиционното предложение;
3. На основание чл. 6, ал. 9, т. 2 от *Наредбата за ОВОС*, копие от Искането за преценяване на необходимостта от извършване на ОВОС и информацията по Приложение № 2 от Наредбата е предоставено на община Хайредин за осигуряване на обществен достъп и изразяване на становища, сигнали, възражения и/или мнения относно инвестиционното предложение;
4. С писмо с изх. № К-2982/17.08.2023 г. на община Хайредин, инспекцията е уведомена, че в законоустановения срок не са постъпвали становища, възражения и/или мнения от заинтересовани лица и организации, относно реализацията на инвестиционното предложение.
5. Към момента на изготвяне на настоящето Решение в РИОСВ-Враца няма постъпили становища, сигнали, възражения и/или мнения относно реализацията на ИП;

*Настоящето решение се отнася само за конкретното заявено предложение и в посочените му праметри*. *Решението не отменя задълженията на възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи, като основание за отпадане на отговорността съгласно действащата нормативна уредба по околната среда.*

*На основание чл. 93, ал. 7 от ЗООС, при промяна на параметрите на инвестиционното предложение, на възложителя или на някои от обстоятелствата, при които е било издадено настоящето решение, възложителят/новият възложител трябва да уведоми РИОСВ-Враца своевременно.*

*На основание чл. 93, ал. 8 от ЗООС, решението губи правно действие, ако в срок 5 години от датата на издаването му не е започнало осъществяването на инвестиционното предложение.*

*При констатирано неизпълнение на условия в решението за преценяване на необходимостта от извършване на ОВОС, виновните лица носят отговорност по чл.166, т. 2 от ЗООС.*

*Решението може да бъде обжалвано пред Министъра на околната среда и водите и/или пред съответния Административен съд в 14 дневен срок от съобщаването му на заинтересованите лица по реда на Административнопроцесуалния кодекс.*

**Дата:18.08.2023 г.**

